ڤرڠ تبوك دان قيصة 3 اورڠ صحابة
ڤد سواتو هاري دتاهون 9 هجرية، قوم مسلمين منريما خبر دري ڤارا ڤداڬڠ يڠ كمبالي دري نڬري شام بهوا ڤاسوقكن روماوي سدڠ مرنچاناكن ڤڽراڠن بسران٢ ترهادڤ اسلام. ڤاسوقكن برجمله 40.000 اورڠ، اين منداڤت دوكوڠن دري اورڠ٢ عرب نصراني يڠ برادا دباوه ككواسأن قيصر يڠ برڤوست دقسطنطينية (Constantinopel) ايت.
قيصر روماوي مسكي مڽاتاكن ديري سباڬي كراجأن نصراني، سبنرڽ مريك هاڽ منجاديكن اڬام سباڬي ڤريساي. مريك منچمڤور- ادوقكن اڬام دڠن جاهيلية دان برباڬي كباطلن لأينڽ. مريك تيدق منمڤتكن ككواسأن دان حكوم الله دأتس سڬالاڽ. اڬام دڬوناكن سباڬي الة انتوق منجاجه رعية دان بڠسا٢ دسكيترڽ. ايت سببڽ كمنڠن دمي كمنڠن يڠ دچاڤي اسلام دسلوروه جزيرة عرب، يڠ ميمڠ تله دقيصهكن دالم توراة ماوڤون انجيل، ممبوات ڤارا ڤڠواسا يڠ هاوس ككواسأن اين منجادي كتاكوتن.
مندڠر ايت، رسولڤون تيدق تيڠڬل ديم اڤلاڬي ڬنتر. بليو سڬرا مڽيڤكن ڤاسوقكنڽ يڠ ترديري اتس 30.000 اورڠ انتوق مڽمبوت سربوان اورڠ٢ يڠ تيدق مڽوكأي اجران يڠ دباوا رسول الله دان بركمبڠ امت ڤست ترسبوت. سچارا برڬنتين، 1 ايكور اونتا انتوق 2-3 اورڠ، ڤاسوقكن برڬرق منوجو ميدان ڤرڠ. بهكن كران ككوراڠن اير مينوم، ببراڤ اونتاڤون ترڤقسا دسمبليه.
امام احمد روايتكن ددالم مسندڽ دري أبو هريرة اي بركات: “ڤد وقتو ڤرڠ تبوك قوم مسلمين مڠالمي كلاڤران سهيڠڬ مريك بركات: “واهي رسول الله ﷺ، اذينكنله كامي مڽمبليه اونتا٢ كامي انتوق دماكن.“ نبي ﷺ منجواب: “لاكوكنله!“ تتاڤي عمر داتڠ سرايا بركات: “واهي رسول الله ﷺ، كالو مريك مڽمبليه اونتا٢ ايت نسچاي كندارأن كيت بركورڠ. تتاڤي ڤرينتهكنله ساج اڬر مريك مڠومڤولكن سيسا ڤربكالن مريك كمدين دوعاكنله سموڬ الله ممبركتيڽ.“ لالو نبي ﷺ ممرينتهكن اڬر سيسا٢ ڤربكالن مريك كومڤولكن داتس تيكر يڠ تله دڬلر. مك اورڠ٢ ڤون برداتڠن. اد يڠ ممباوا سڬڠڬم ڬندوم دان اد ڤولا يڠ ممباوا سڬڠڬم كورما، سهيڠڬ تركومڤول له ڤربكالن ماكنن يڠ تيدق ترلالو باڽق، كمدين نبي ﷺ مموهونكن كبركتنڽ. ستله ايت نبي ﷺ بركات كڤد مريك: “امبيلله دان ڤنوهيله بكس٢ ماكنن كامو!“ كمدين مريك ڤون ممنوهي بكس٢ ماكنن مريك سمڤي تيدق اد تمڤت ماكنن يڠ كوسوڠ دخيمه كچوالي مريك تله ممنوهيڽ. مريك جوڬ تله ماكن هيڠڬ كڽڠ. بهكن ماكنن ايت ماسيه ترسيسا. كمدين نبي ﷺ برسبدا: “اكو برسقسي تيدق اد توهن سلأين الله دان سسوڠڬوهڽ اكو اداله رسول الله. سأورڠ همبا يڠ مڠهادڤ الله دڠن دوا كلمة ترسبوت، تنڤا راڬو، ڤستي تيدق اكن دهالڠي ماسوق شرڬ.“
ڤرڠ اين برلڠسوڠ ڤد بولن رجب، دڤونچق موسم ڤانس دان كتيك اورڠ٢ مڠهادڤي كهيدوڤن يڠ ساڠت سوليت. ڤد ساعة يڠ سام، موسم بواهن٢ مدينة مولأي داڤت دڤوڠوتن. ايت سببڽ باڽق قوم مسلمين يڠ اڠڬن منجالنكن اجقكن رسول الله انتوق برجهاد دجالن الله. برباڬي الاسن دكموكاكن. الله تعالى مڠأباديكن برماچم كبراتن ترسبوت دالم اية٢ برايكوت : وَمِنْهُم مَّن يَقُولُ ائْذَن لِّي وَلَا تَفْتِنِّي ۚ أَلَا فِي الْفِتْنَةِ سَقَطُوا ۗ وَإِنَّ جَهَنَّمَ لَمُحِيطَةٌ بِالْكَافِرِينَ
“دانتارا مريك اد اورڠ يڠ بركات: “بريكنله ساي اذين ﴿تيدق ڤرڬي برڤرڠ﴾ دان جاڠنله كامو منجاديكن ساي ترجروموس كدالم فتنة.“ كتهويله بهوا مريك تله ترجروموس كدالم فتنة. دان سسوڠڬوهڽ جهنم ايت بنر٢ مليڤوتي اورڠ٢ يڠ كافر.“ ﴿التوبة: 49﴾.
فَرِحَ الْمُخَلَّفُونَ بِمَقْعَدِهِمْ خِلَافَ رَسُولِ اللَّهِ وَكَرِهُوا أَن يُجَاهِدُوا بِأَمْوَالِهِمْ وَأَنفُسِهِمْ فِي سَبِيلِ اللَّهِ وَقَالُوا لَا تَنفِرُوا فِي الْحَرِّ ۗ قُلْ نَارُ جَهَنَّمَ أَشَدُّ حَرًّا ۚ
“ اورڠ٢ يڠ دتيڠڬلكن ﴿تيدق ايكوت برڤرڠ﴾ ايت مراسا ڬمبيرا دڠن تيڠڬلڽ مريك دبلاكڠ رسول الله ﷺ، دان مريك تيدق سوك برجهاد دڠن هرتا دان جيوا مريك دجالن الله دان مريك بركات: “جاڠنله كامو برڠكت ﴿ڤرڬي برڤرڠ﴾ دالم ڤانس تريق اين. …… “ ﴿ التوبة81﴾.
سباليقڽ قوم مسلمين دري كالڠن صحابة دكت رسول الله يڠ سلاما اين تله دكنل كايماننڽ تنڤا راڬو تتڤ ممڤرليهتكن موتو مريك. الترمذي روايتكن دري زيد بن أسلم دري باڤاڽ، اي بركات: “اكو ڤرنه مندڠر عمر بركات: رسول الله ﷺ ممرينتهكن كامي برصدقة دان كبتولن وقتو ايت اكو سدڠ ڤوڽا هرتا، لالو اكو برأوچڤ: سكارڠ اكو اكن مڠالهكن ابو بكر، جك ميمڠ اكو داڤت مڠالهكنڽ ڤد سواتو هاري. كمدين اكو داتڠ كڤد رسول الله ﷺ ممباوا سڤاروه هرتاكو. نبي ﷺ برتاڽ كڤداكو: “اڤ يڠ كامو تيڠڬلكن انتوق كلوارڬامو؟“ كوجواب: “سباڽق يڠ كوسرهكن.“ كمدين ابو بكر داتڠ ممباوا سموا هرتاڽ. نبي ﷺ برتاڽ “واهي ابو بكر، اڤ يڠ كامو تيڠڬلكن انتوق كلوارڬامو؟“ “الله دان رسولڽ.“ اخيرڽ اكو بركات: “اكو تيدق اكن داڤت مڠالهكنڽ ﴿دالم ڤرلومبأن ملقساناكن كبأيقكن﴾ انتوق سلاماڽ٢ “.
سمنتارا عثمان مڽرهكن 300 كڤيڠ أوڠ سباڽق 1000 دينار يڠ دلتقكن دكامر رسول الله ﷺ. منڠڬاڤي اين رسول الله برأوجر : ““تيدق اكن ممبهاياكن عثمان اڤ يڠ دلاكوكن سسودهڽ.“
ببراڤ اورڠ دري قوم مسلمين يڠ دكنل دڠن ڤڠڬيلن البُكاءون ﴿اورڠ٢ يڠ مناڠيس﴾ داتڠ كڤد رسول الله ﷺ ممينتا كندرأن ڬونا ڤرڬي برجهاد برسامڽ. اكن تتاڤي نبي ﷺ منجواب مريك: “اكو تيدق ڤوڽا كندرأن لاڬي انتوق ممباوا كامو.“ كمدين مريك كمبالي دڠن منيتسكن اير مات كران سديه تيدق داڤت ايكوت سرتا برجهاد.
نامون تمڤقڽ اجقكن ڤرڠ كالي اين هاڽ مروڤاكن اوجين بلاك. كران ستيبا دتبوك، ڤارا همبا الله اين تيدق منموكن ڤاسوقكن موسوه. دمكينله سڠ خالق مڠوجي كايمانن همباڽ.
بهكن تأ لاما كمدين، يوهاننا(Yohanna)، ڬبنور أَيْلَة (Ailah)، داتڠ كڤد نبي ﷺ ممينتا داداكن ڤرجنجين دامي. انتوق ايت مڽاتاكن كسديأنڽ ممباير جزية. دمكين ڤولا يڠ دلاكوكن ڤندودق جَرْبا Jarba دان أذْرُح Adzrah. رسول الله ڤون منريما ڤرمينتأن دامي ترسبوت. مك دبواتله سورة ڤرجنجين انتارا كدوا بله ڤيهق… الله اكبر ..
قَاتِلُوا الَّذِينَ لَا يُؤْمِنُونَ بِاللَّهِ وَلَا بِالْيَوْمِ الْآخِرِ وَلَا يُحَرِّمُونَ مَا حَرَّمَ اللَّهُ وَرَسُولُهُ وَلَا يَدِينُونَ دِينَ الْحَقِّ مِنَ الَّذِينَ أُوتُوا الْكِتَابَ حَتَّىٰ يُعْطُوا الْجِزْيَةَ عَن يَدٍ وَهُمْ صَاغِرُونَ
“ڤرڠيله اورڠ٢ يڠ تيدق برايمان كڤد الله دان تيدق ﴿ڤولا﴾ كڤد هاري كمدين دان مريك تيدق مڠحرامكن اڤ يڠ تله دحرامكن اوله الله دان رسولڽ دان تيدق براڬام دڠن اڬام يڠ بنر ﴿اڬام الله﴾، ﴿يأيت اورڠ٢﴾ يڠ دبريكن الكتاب كڤد مريك، سمڤي مريك ممباير جزية دڠن ڤاتوه سدڠ مريك دالم كأدأن توندوق“.﴿التوبة:29﴾.
ستله ايت رسول الله دان ڤاسوقكن كمبالي كمدينة دان لڠسوڠ مماسوقكي مسجد انتوق منديريكن صلاة 2 ركعة. نبي ﷺ كمدين دودق دكليليڠي ڤارا صحابة، بأيك يڠ بارو ڤولڠ دري ڤرجالنن ڤرڠ يڠ بارو لالو ماوڤون يڠ تيدق ڤرڬي
ترهيتوڠ اد سكيتر 80 اورڠ يڠ تيدق ايكوت دالم ڤرڠ. دتمڤت اينله ماسيڠ٢ كمدين مڠاجوكن الاسن مڠاڤ مريك تيدق داتڠ ممنوهي ڤڠڬيلن رسول الله. ستله مندڠركن دڠن سقسام، دڠن بيجقسان، رسول الله ڤون منريما ڤرڽاتأن دان الاسن مريك. لالو رسول الله بردعا دان مموهونكن امڤونن الله تعالى باڬي مريك. كچوالي كَعْب بن مَالِك، هِلَال بن أبي أُمَيَّةَ دان مَرَارَة بن الرَّبِيع. رسول الله تيدق داڤت منريما الاسن كتيڬاڽ. رسول الله هاڽ بركات بهوا الله تعالى سنديري يڠ اكن ممبريكن كڤوتوسنڽ.
كعب دالم سبواه حديث ڤنجڠ يڠ دروايتكن اوله البخاري دان مسلم مڠوڠكڤكن قيصهڽ سنديري سباڬي برايكوت :
دانتارا قيصهكو بهوا اكو تيدق ايكوت دالم برڤرڠ ايت. اكو سڬرا ممولأي ڤرسياڤن انتوق ماجو كميدان ڤرڠ برسام قوم مسلمين، تتاڤي اكو كمبالي لاڬي دان بلوم ممڤرسياڤكن سسواتو، كمدين اكو بركات دالم هاتي: اكو سبنرڽ ممڤو ﴿ايكوت كميدان ڤرڠ﴾. اكو تروس برأوسها ممڤرسياڤكن انتوق برڠكت تتاڤي ترڽات اكو بلوم منداڤتكن اڤا٢ انتوق برڠكت. كتيك قوم مسلمين سوده برڠكت دان برجالن جأوه منوجو ميدان ڤرڠ اكوڤون ماسيه بلوم ممڤرسياڤكن اڤا٢. لالو اكو بركإيڠينن انتوق مڽوسول مريك جك اكو تله ملاكوكنڽ تتاڤي اكو ڤون تيدق دتقديركن انتوق ايت.
ستله رسول الله ﷺ برڠكت، اكو كلوار منمؤي اورڠ٢. اكو ساڠت سديه كران اكو تيدق مليهت كچوالي اورڠ يڠ بوروق سكالي منافقڽ اتو اورڠ لمه يڠ دبري كچوالين اوله الله.
كتيك كو دڠر نبي ﷺ تله برڬرق ڤولڠ، اكو مراسا ڬليسه. ترلينتس ڤولا كإيڠينن انتوق بربوهوڠ دمي مڽلامتكن ديري دري كمارهن بليو ننتي! … كمدين اكو ممينتا ڤنداڠن ستيڤ اورڠ يڠ لايق ممبريكن ڤنداڠن دري كلوارڬاكو. كتيك دبريتاهوكن بهوا رسول الله ﷺ تله داتڠ، هيلڠله سڬل كباطلن دري ڤيكيرانكو دان اكو ڤوتوسكن انتوق بركات جوجور كڤد بليو. اكو داتڠ منمؤي رسول الله ﷺ سرايا مڠوچڤكن سلام كڤداڽ تتاڤي بليو ترسڽوم سينيس مڠيجيق كمدين بركات: “ماريله!“ ستله اكو دهادڤنڽ، بليو برتاڽ: “كناڤ كامو تيدق برڠكت؟ بوكنكه كامو تله ممبلي كندرأن؟“ اكو جواب: “يا، بنر!. دمي الله سكيراڽ اكو سكارڠ اين برهادڤن دڠن اورڠ لأين دري ڤندودق دنيا، تنتو موده باڬيكو منچاري الاسن انتوق مڠهينداري كمارهنڽ. اڤلاڬي اكو اداله اورڠ يڠ ڤنداي بردبت. دمي الله اكو تاهو جك اكو هاري اين بربچارا بوهوڠ كڤد اڠكو سهيڠڬ اڠكو تيدق ممارهيكو، سوڠڬوه ڤستي الله يڠ مڠتهوي كبوهوڠن ايت اكن ممارهي اڠكو كران اكو. جك اكو بركات جوجور كڤد اڠكو نسچاي اڠكو ممارهيكو. نامون اكو اكن تتڤ بركات جوجور دمي مڠهارڤ امڤونن الله. دمي الله، سوڠڬوه اكو تيدق ڤوڽا هالڠن ﴿عذور﴾ اڤا٢. دمي الله، سبنرڽ اكو ساعة ايت دالم كأدأن قواة دان سڠڬوڤ برڠكت كميدان ڤرڠ!“.
رسول الله ﷺ مڽاهوت: “يا، ايت ميمڠ تيدق بوهوڠ. ڤرڬيله سمڤي الله مننتوكن سنديري ڤرسؤالنمو!“. اكو لالو ڤرڬي.
كتيك اكو ڤرڬي، ببراڤ اورڠ دري بني سلمة مڽوسول دان مڽالهكن تيندقكنكو ﴿كران تيدق مڠموكاكن الاسن سباڬيمان اورڠ لأين﴾. كوڽاتاكن كڤد مريك: “اڤاكه اد اورڠ لأين يڠ بربوات سام سڤرة يڠ كولاكوكن؟“ مريك منجواب: “يا، اد دوا اورڠ، دواڽ٢ مڠاتكن كڤد رسول الله ﷺ سڤرة يڠ تله اڠكو كاتاكن، دان بليو جوڬ مڠاتكن كڤد مريك، سڤرة يڠ بليو كاتاكن كڤدامو!“ اكو برتاڽ لاڬي: “سياڤاكه كدوا اورڠ ايت؟“ مريك منجواب: “مَرَارَة بن الرَّبِيع دان هِلَال بن أُمَيَّةَ.“ مريك لالو منرڠكن بهوا دواڽ٢ ايت اورڠ صالح دان ڤرنه ايكوة ڤرڠ بدر. دواڽ٢ داڤت دجاديكن چونتوه.
كمدين رسول الله ﷺ منچڬه قوم مسلمين برچاكڤ٢ دڠن كامي برتيڬ، سباڬي اورڠ يڠ تيدق توروة سرتا برڠكت كميدان ڤرڠ تبوك. سموا اورڠ منجأوهكن ديري دري كامي دان برأوبه سيكڤ ترهادڤ كامي، هيڠڬ اكو سنديري مراسا سأوله٢ بومي يڠ كو ڤيجق بوكن بومي يڠ كوكنل.
كادأن سڤرة اين كو ألامي سلاما 50 هاري. دوا اورڠ تمنكو تتڤ تيڠڬل درومه ماسيڠ٢ دان سلالو مناڠيس سدڠ اكو سنديري سباڬي اورڠ مودا دان برواتق كراس تتڤ كلوار سڤرة بياس، صلاة جماعة برسام قوم مسلمين دان برجالن كسان كماري كڤاسر. سلاما ايت تأ سئورڠڤون يڠ مڠاجقكو برچاكڤ٢. اخيرڽ اكو داتڠ مڠهادڤ رسول الله ﷺ، كواوچڤكن سلام كڤداڽ ساعة سدڠ دودق سهابيس صلاة. دالم هاتي اكو برتاڽ: اڤاكه بليو مڠڬرقكن بيبير ممبالس اوچڤن سلامكو اتو تيدق. كمدين اكو صلاة دكت بليو سمبيل مليريق كأره بليو. ترڽات دساعة اكو ماسيه صلاة بليو ممندڠكو، تتاڤي ستله سلسي صلاة دان اكو منوليه كڤداڽ، بليو مماليڠكن موك.
ڤد سواتو هاري دساعة اكو سدڠ برجالن دڤاسر مدينة، تيبا٢ سئورڠ اسيڠ ڤنجاجا داڬڠن يڠ داتڠ دري شام برتاڽ٢: “سياڤاكه يڠ داڤت ممبنتو ساي منونجوقكن اورڠ يڠ برنام كَعْب بن مَالِك؟“ باڽق اورڠ منونجوقكنڽ. اي كمدين مڠهمڤيريكو لالو مڽرهكن سڤوچوق سورة كڤداكو دري راج غَسَّان. ستله كو بوك ترڽات برايسي سباڬي برايكوت: “أَمَّا بَعْدُ، كو دڠر بهوا صحابة مو ﴿يعني رسول الله ﷺ﴾ تله مڠاسيڠكن ديريمو. توهن تيدق اكن ممبوات ديريمو هينا دان ملاتا. داتڠله كڤداكو، اڠكو ڤستي كوتريما دڠن بأيك….“
ستله كو باچ اكو بركات: “اين جوڬ ترماسوق چوبأن!“ كوڽالاكن اڤي كمدين سورة ايت كوباكر.
ستله ليوات 40 هاري، داتڠله اوتوسن رسول الله ﷺ كڤداكو. اي بركات: “رسول الله ﷺ ممرينتهكن سڤاي اڠكو منجأوهكن ديري دري استريمو!“ اكو برتاڽ: “اڤاكه اي هاروس كو چراي اتوكه باڬيمانا؟“ اي منجواب: “تيدق! اڠكو هاروس منجأوهيڽ، تيدق بوله مندكتيڽ!“
كڤد دوا اورڠ تمنكو ﴿يڠ سنصيب﴾ رسول الله ﷺ جوڬ مڽمڤيكن ڤرينته يڠ سام. كمدين كوكاتاكن كڤد استريكو: “ڤولڠله اڠكو كڤد كلوارڬامو، دان تتڤ تيڠڬل دتڠه٢ مريك هيڠڬ الله منتڤكن كڤوتوسننڽ مڠنأي ڤرسؤالنكو!“
تيڠڬل10 هاري لاڬي لڠكڤله ماس وقتو50 هاري سجق رسول الله ﷺ ملارڠ قوم مسلمين برچاكڤ٢ دڠن كامي. تڤت ڤد هاري 50 اكو صلاة صبح مميكيركن كڤوتوسن اڤ يڠ اكن دتتڤكن الله دان رسولڽ اتس ديريكو يڠ تڠه مڠالمي ڤندريتأن برت اين، هيڠڬ بومي يڠ لواس اين كو راسا امت سمڤيت. تيبا٢ كو دڠر سوارا اورڠ برترياق دري بوكيت: “هي كَعْب بن مَالِك، برڬمبيراله…!“
سكتيك ايت جوڬ اكو سجود ﴿شكور﴾ كران اكو سدر بهوا امڤونن الله تله داتڠ. …
ستله مڠإمام صلاة صبح برجماعة رسول الله ﷺ مڠومومكن كڤد قوم مسلمين بهوا الله برفرمان قبول منريما توبة كامي. باڽق اورڠ برداتڠن ممبريتاهوكن خبر ڬمبيرا ايت كڤد كامي برتيڬ.
ستله اورڠ يڠ كو دڠر سواراڽ دري اتس بوكيت ايت داتڠ انتوق مڽمڤيكن خبر ڬمبيرا كڤداكو، كو لڤاس دوا باجو يڠ سدڠ كو ڤاكاي، كمدين دواڽ٢ كو بريكن كڤداڽ دڠن سنڠ هاتي. دمي الله، اكو تيدق ممڤوڽأي باجو سلأين يڠ دوا ايت. اكو برأوسها منچاري ڤينجامن باجو كڤد اورڠ لأين، دان ستله كو ڤاكاي اكو سڬرا ڤرڬي منمؤي رسول الله ﷺ. باڽق اورڠ يڠ مڽمبوت كداتاڠنكو مڠوچڤ سلامت اتس امڤونن الله يڠ تله كوتريما.
اكو كمدين ماسوق كدالم مسجد. كوليهة رسول الله ﷺ سدڠ دودق دكليليڠي ڤارا صحابةڽ. طلحة بن عبيد الله برديري كمدين برجالن ترڬوڤوه٢ كڤداكو. سلأين طلحة تيدق اد اورڠ لأين دري قوم مهاجرين يڠ برديري مڽمبوت كداتڠنكو. كبأيقكن طلحة ايت تيدق داڤت كولوڤاكن.
ستله اكو مڠوچڤكن سلام كڤد رسول الله ﷺ ، بليو دڠن وجه برسري٢ كڬيراڠن بركات: “ڬمبيراله مڽمبوت هاري بأيك يڠ بلوم ڤرنه اڠكو عالمي سجق لاهير دري كندوڠن ايبومو!“ اكو برتاڽ: “اڤاكه ايت دري اندا سنديري، واهي رسول الله؟ اتوكه دري الله؟“ بليو منجواب: “بوكن دري اكو، ملأينكن دري الله.“
كمدين اكو بركات: “واهي رسول الله ﷺ، سباڬي تندا توبة كو، اكو هندق مڽرهكن سلوروه هرتا بنداكو كڤد الله دان رسولڽ.“ تتاڤي بليو منجواب: “لبيه بأيك اڠكو امبيل سبهاڬين دري هرتامو ايت!“.
سلنجوتڽ كوكتاكن كڤد بليو: “واهي رسول الله، الله تله مڽلامتكن ديريكو كران اكو بركات بنر. ستله اكو برتوبة، سلاما عموركو يڠ أدا اكو تيدق اكن بركات سلأين يڠ بنر!“.
كمدين تورونله فرمان الله كڤد رسولڽ :
﴿لَّقَد تَّابَ اللَّهُ عَلَى النَّبِيِّ وَالْمُهَاجِرِينَ وَالْأَنصَارِ الَّذِينَ اتَّبَعُوهُ فِي سَاعَةِ الْعُسْرَةِ مِن بَعْدِ مَا كَادَ يَزِيغُ قُلُوبُ فَرِيقٍ مِّنْهُمْ ثُمَّ تَابَ عَلَيْهِمْ ۚ إِنَّهُ بِهِمْ رَءُوفٌ رَّحِيمٌ﴾﴿ وَعَلَى الثَّلَاثَةِ الَّذِينَ خُلِّفُوا حَتَّىٰ إِذَا ضَاقَتْ عَلَيْهِمُ الْأَرْضُ بِمَا رَحُبَتْ وَضَاقَتْ عَلَيْهِمْ أَنفُسُهُمْ وَظَنُّوا أَن لَّا مَلْجَأَ مِنَ اللَّهِ إِلَّا إِلَيْهِ ثُمَّ تَابَ عَلَيْهِمْ لِيَتُوبُوا ۚ إِنَّ اللَّهَ هُوَ التَّوَّابُ الرَّحِيمُ﴾﴿يَا أَيُّهَا الَّذِينَ آمَنُوا اتَّقُوا اللَّهَ وَكُونُوا مَعَ الصَّادِقِينَ﴾
“سسوڠڬوهڽ الله تله منريما توبة نبي، اورڠ٢ مهاجرين دان أَنصَار يڠ مڠيكوتي نبي دالم ماس كسوليتن، ستله هاتي سڬولوڠن دري مريك همڤير برڤاليڠ ﴿ترڬلينچير﴾، نامون كمدين الله منريما توبة مريك. سسوڠڬوهڽ الله مها ڤڽايڠ ترهادڤ مريك... دان ترهادڤ تيڬ اورڠ يڠ دتڠڬوهكن ﴿ڤنريمأن توبةڽ﴾ سهيڠڬ بومي يڠ لواس اين مريك راساكن امت سمڤيت، دان جيوا مريك ڤون دراسا سمڤيت اوله مريك، كمدين مريك مڽداري بهوا تيدق اد تمڤت لاري دري ﴿سيقسأن﴾ الله سلأين كڤدڽ، كمدين الله منريما توبة مريك اڬر مريك تتڤ برتوبة. سسوڠڬوهڽ الله له يڠ مها ڤنريما توبة لاڬي مها ڤڽايڠ. هاري اورڠ٢ يڠ برايمان، تتاڤي برتقواله كڤد الله دان هندقله كامو برسام اورڠ٢ يڠ سلالو بنر“.﴿التوبة:117-119﴾.
سمنتارا ايت، سمنجق كڤولڠن رسول الله دان ڤاسوقكن مسلم دري ڤرڠ تبوك، رسول الله منريما سجمله اوتوسن يڠ داتڠ بردويون٢ مڽاتاكن كاسلامن مريك. سباليقڽ، رسول الله جوڬ ڬيات سماڠت مڠيريم ببراڤ اوتوسن انتوق ممڤركنلكن اسلام. دانتاراڽ يأيت خالد بن وليد يڠ دكيريم كنَجران، علي بن ابي طالب يڠ دكيريم كيمن دان ابو موسى الاشعري سرتا معاذ بن جبل كڤلوسوق يمن.
دالم كسمڤتن ترسبوت، رسول الله بروصية، “ ڤرموده دان جاڠن ممڤرسوليت ! ڬمركن دان جاڠن ممبوات اورڠ لاري، برأوسهاله دڠن ڤنوه كإخلاصن دان كقواتن!“
والله أعلم بالصواب.
راجع الحديث : https://saaid.net/Minute/151.htm
- ล็อกอิน เพื่อแสดงความคิดเห็น
- เปิดอ่านแล้ว 436 ครั้ง
bjn_Arab bjn_Arab bjn_Arab bjn_Arab bjn_Arab bjn_Arab bjn_Arab knc_Arab bjn_Arab bjn_Arab bjn_Arab bjn_Arab bjn_Arab bjn_Arab knc_Arab bjn_Arab bjn_Arab bjn_Arab ace_Arab bjn_Arab bjn_Arab bjn_Arab bjn_Arab bjn_Arab bjn_Arab bjn_Arab bjn_Arab bjn_Arab bjn_Arab ace_Arab bjn_Arab bjn_Arab bjn_Arab bjn_Arab bjn_Arab bjn_Arab bjn_Arab bjn_Arab pbt_Arab knc_Arab bjn_Arab ace_Arab ace_Arab ara_Arab afr_Latn tha_Thai tha_Thai